ཨ་ཕྲུག་དག་གི་ལས་ཀ་གཙོ་བོ་ནི་རང་ཉིད་ཀྱི་བདག་པོའི་ངོ་གསོ་རྒྱུ་ཁོ་ན་དེ་ཡིན་པ་དང་།རང་ཉིད་ཀྱི་བདག་པོ་དང་གཞན་གྱི་དབར་འགལ་ཟླ་བྱུང་སྐབས་བློས་གཏོང་ཆེན་པོ་བྱས་ནས་ཁ་གཏད་གཅོག་མཁན་གྱི་གདོང་མཆོང་པ་ཞིག་ཀྱང་ཡིན།སྐབས་དེ་དུས་འབྲོག་པའི་བཤད་སྲོལ་ལ་སྒོ་ཁྱི་དག་གི་སེམས་སུ་ཁྱིམ་ཚང་ཞིག་གི་སྒོ་ཁའི་ཁྱི་ཕོར་ནས་ཕུགས་ཀྱི་དར་ལྕོག་བར་རྒྱུ་ནོར་ཡོངས་རྫོགས་ཀྱི་བདག་པོ་ཡིན་སྙམ་པའི་འདུ་ཤེས་དང་སེམས་ཁུར་གྱི་ཐོག་ནས།དུས་རྒྱུན་བདག་པོའི་རྒྱུ་ནོར་སྲུང་སྐྱོབ་ཆེད་རང་སྲོག་བློས་གཏོང་བྱེད་ཀྱི་ཡོད་ཀྱང་།དོན་དུ་སྦྱིན་བདག་གི་ངོས་ནས་སྒོ་ཁྱི་རང་ཉིད་ལ་ལྟོ་རྒྱགས་ངེས་ཤིག་སྤྲོད་མིན་ཡང་ཤོད་དཀའ་བའི་ཚོད་དུ་གྱུར་ཡོད།ད་ལྟའི་དུས་ཚོད་ཀྱི་གཅེས་ཉར་སྲོག་ཆགས་དང་མི་འདྲ་བར་བོད་པའི་སྲོལ་རྒྱུན་ནང་སྒོ་ཁྱི་ནི་སྦྱིན་བདག་གི་རྒྱུ་ནོར་སྲུང་སྐྱོབ་བྱེད་མཁན་ཙམ་ཞིག་ཏུ་ངོས་འཛིན་པ་མ་ཟད།བོད་པའི་ངོས་ནས་མི་སྡུག་ཤོས་དག་ལ་མི་ངན་ཁྱི་ལྟ་བུ་ཞེས་བརྗོད་པ་དང་།དུས་རྒྱུན་གྱི་བེད་སྤྱོད་ཆེ་ཆུང་ལ་མ་ལྟོས་པར་ཁྱི་ནི་བདག་ཡོད་སེམས་ཅན་གྱི་ནང་ནས་སྡུག་ཤོས་ལྟ་བུར་ངོས་འཛིན་བྱེད་སྲོལ་ཡང་ཡོད།